**Aiškinamasis raštas**

**PRIE SAVIVALDYBĖS TARYBOS SPRENDIMO „DĖL klaipėdos miesto savivaldybės tarybos 2022 m. kovo 10 d. sprendimo Nr. T2-42 „DĖL užsieniečių, pasitraukusių iš Ukrainos dėl Rusijos Federacijos karinių veiksmų Ukrainoje, VAIKŲ PRIĖMIMO Į KLAIPĖDOS MIESTO SAVIVALDYBĖS ŠVIETIMO ĮSTAIGAS“ pakeitimo“** **PROJEKTO**

**1. Projekto rengimą paskatinusios priežastys.** Sprendimo projektas parengtas, siekiant užtikrinti teisės aktų vykdymą dėl atlyginimo mokėjimo už maitinimo paslaugą ikimokyklinio ir priešmokyklinio amžiaus vaikų, atvykusių iš Ukrainos (toliau – vaikai iš Ukrainos), Klaipėdos miesto savivaldybės (toliau – Savivaldybė) švietimo įstaigose.

**2. Parengto projekto tikslai ir uždaviniai.** Sprendimo tikslas – teikti maitinimo paslaugą vaikams iš Ukrainos teisės aktų nustatyta tvarka. Uždavinys – pakeisti Savivaldybės tarybos 2022-03-10 sprendimo Nr. T2-42 1.4 papunktį.

**3. Kaip šiuo metu yra teisiškai reglamentuojami projekte aptarti klausimai.** Šiuo metu apmokėjimo už vaikų iš Ukrainos maitinimo klausimą reglamentuoja Savivaldybės tarybos 2022 m. kovo 10 d. sprendimo Nr. T2-42 „Dėl užsieniečių, pasitraukusių iš Ukrainos dėl Rusijos Federacijos karinių veiksmų Ukrainoje, vaikų priėmimo į Klaipėdos miesto savivaldybės švietimo įstaigas“ 1.4 papunktis. Sprendimu numatyta, kad tėvai (globėjai, rūpintojai), raštu kreipęsi į švietimo įstaigos vadovą, mokesčio už vaikų iš Ukrainos maitinimo paslaugą iki 2022–2023 mokslo metų pabaigos nemokės, o nuo 2023–2024 mokslo metų pradžios minėtas mokestis gali būti mažinamas 50 % arba nuo jo atleidžiama Savivaldybės administracijos komisijos dėl lengvatų taikymo už maitinimo paslaugą sprendimu, įvertinus švietimo įstaigos vadovo pateiktus dokumentus ar kitą reikalingą informaciją apie šeimos socialinę padėtį. Taip pat sprendimu nustatyta, kad švietimo įstaigų negautos pajamos iš įmokų už maitinimo paslaugą dėl lengvatų taikymo skiriamos iš Savivaldybės biudžeto.

**4. Kokios numatomos naujos teisinio reglamentavimo nuostatos ir kokių rezultatų laukiama.** Lietuvos Respublikos Vyriausybės 2016 m. spalio 5 d. nutarimo Nr. 998 „Dėl Lietuvos valstybės paramos užsieniečių integracijai teikimo sąlygų ir tvarkos aprašo patvirtinimo“ 24.4 punkte yra nurodyta, kad galima „gauti ne didesnę kaip 1,6 bazinės socialinės išmokos dydžio mėnesinę kompensaciją atlyginimui švietimo teikėjui už vaiko, ugdomo pagal ikimokyklinio ar priešmokyklinio ugdymo programas, išlaikymą apmokėti“. Pagal šį teisės aktą vaikai iš Ukrainos gali gauti iš valstybės biudžeto 73,6 eurų kompensaciją (46,0 eur bazinė socialinė išmoka padauginta iš 1,6 bazinės socialinės išmokos dydžio) už vieną mėnesį, pateikus mokėjimo kvitą ir užpildžius nustatytą formą Socialinės paramos skyriui.

Patvirtinus šį sprendimo projektą, bus sumažintos išlaidos iš Savivaldybės biudžeto, pasinaudojant skiriama valstybės dotacija.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.** Neigiamų pasekmių nenustatyta.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.** Šiuo metu sprendimui įgyvendinti kitų teisės aktų nereikia.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai**. Įgyvendinant dabar galiojančio sprendimo nuostatas, vaikų iš Ukrainos (174) maitinimo paslaugos kompensavimui už kovo-birželio mėnesius panaudota 46,1 tūkst. eurų iš Savivaldybės biudžeto. Už likusius šių metų mėnesius dar planuojama panaudoti 109,8 tūkst. eurų. Patvirtinus teikiamą sprendimo projektą, 272 vaikams iš Ukrainos nebereikėtų iš Savivaldybės biudžeto maitinimo kompensavimui kiekvieną mėnesį skirti apie 27,4 tūkst. eurų (272 vaikų X 100,6 Eur) (suma gali pasikeisti, nes keičiasi vaikų iš Ukrainos, ugdomų ikimokyklinėse ir priešmokyklinėse grupėse, skaičius).

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).** Sprendimo projektą vertino Savivaldybės administracijos specialistai.

**9. Sprendimo projekto autorius ar autorių grupė, sprendimo projekto iniciatoriai.** Sprendimo projektą inicijavo Savivaldybės administracija, parengė Švietimo skyrius.

**10. Kiti reikalingi pagrindimai ir paaiškinimai.** Nėra.

PRIDEDAMA:

1. Teisės akto, nurodyto sprendimo projekto įžangoje, išrašas, 1 lapas.
2. Projekto lyginamasis variantas, 1 lapas.

Švietimo skyriaus vedėja Laima Prižgintienė